Մարիա Կոժևնիկովա

Մարիա Ալեքսանդրովնա Կոժևնիկովա (ռուս.՝ Мари́я Алекса́ндровна Коже́вникова, նոյեմբերի 14, 1984(1984-11-14), Մոսկվա, ԽՍՀՄ), կինոյի և թատրոնի ռուս դերասանուհի, Ռուսաստանի Դաշնության VI գումարման Պետդումայի պատգամավոր, հասարակական գործիչ։


== Կենսագրություն ==
Մարիա Կոժևնիկովան ծնվել է 1984 թվականի նոյեմբերի 14-ին խորհրդային հոկեյիստ, Օլիմպիական խաղերի երկակի չեմպիոն, սպորտի վաստակավոր վարպետ Ալեքսանդր Կոժևնիկովի և անգլերենի ուսուցչուհի Մարգարիտա Կոժևնիկովայի ընտանիքում։ Նրա պապը՝ Վալենտին Նիկոլաևիչ Տրոֆիմովը (1923-2013), եղել է գեներալ-մայոր։
Մարիա Կոժևնիկովան սպորտի վարպետ է գեղարվեստական մարմնամարզությունից, Մոսկվայի չեմպիոն։
2001 թվականին Մարիա Կոժևնիկովան նկարահանվել է ռուսական Лицей խմբի «Ты станешь взрослой» երգի տեսահոլովակում։ 2002 թվականին նա պիտի ընտրություն կատարեր «Любовные истории» խմբի անդամ դառնալու և թատերական ինստիտուտ ընդունվելու միջև։ Մարիան ընտրում է կրթությունը և ընդունվում Ռուսաստանի թատերական արվեստի ինստիտուտ։ 2005 թվականին, երբ դեռ սովորում էր ինստիտուտում, Մարիան սկսել է դերասանական կարիերան՝ մասնակցելով մասսայական տեսարանների ու կատարելով երկրորդական դերեր։ Թատերական ինստիտուտն ավարտել է 2006 թվականին։
2009 թվականի սեպտեմբերին «Playboy» ամսագիրը հրապարակել է Մարիա Կոժևնիկովայի ութ նկարներ, որոնցից հինգում նա մերկ է։


=== Կարիերան կինոյում ===

2008 թվականին Մարիա Կոժևնիկովան «Բորոդին։ Գեներալի վերադարձը» սերիալում մարմնավորել է Իրինային՝ անապաստան մի աղջկա, ով ծնողների մահից հետո մնում է կրտսեր ողբոր հետ մենակ։
2009 թվականին Մարիա Կոժևնիկովան նկարահանվել է «Կրեմլի կուրսանտները» (ռուս.՝ «Кремлёвские курсанты») սերիալում՝ մարմնավորելով Աննա Պրոխորովային՝ կուրսանտներից մեկի կնոջը, ով հանուն ամուսնու կարիերայի զոհում է իրենը։ 2010 թվականին Կոժևնիկովան կատարում է Վիկայի դերը «Մութ աշխարհ» լիամետրաժ ֆանտաստիկ ֆիլմում, իսկ 2011 թվականին «Հարսանիք փոխարինումով» (ռուս.՝ «Свадьба по обмену») ֆիլմում՝ կատարում է Քրիստինայի դերը։
«Ունիվեր» սերիալում Մարիա Կոժևնիկովան հինգ եթերաշրջան (երեք տարի) մարմնավորել է շիկահեր Ալլա Գրիշկոյին, ով փնտրում էր հարուստ ամուսին, սակայն ի վերջո հասկանում է, որ փողը չէ գլխավորը, սիրահարվում է ուսանողի և տեղավորվում աշխատանքի։ Ըստ Մարիա Կոժևնիկովայի՝ այդ դերը նա հեշտությամբ չի կատարել. ինքն ստիպված է եղել կես տարի հետևել Մոսկվա եկած ուսանողուհիների վարքին, որպեսզի կարողանա կատարել այն։
2012 թվականին Կոժևնիկովան «Նորապսակներ» լիամետրաժ ֆիլմում մարմնավորել է Կատյային, «Սկլիֆոսովսկի» սերիալում՝ բուժքույր Անյային, «Օ. Կ. գանձը» (ռուս.՝ «Сокровища О. К.») պատմական-արկածային ֆիլմում՝ չարագործ Դայանային, իսկ Քաղաքացիական պատերազմին նվիրված «Կարմիր լեռներ» սերիալում կատարել է Ժենյայի գլխավոր դերը։
2015 թվականին Մարիա Կոժևնիկովան նկարահանվել է «Գումարտակ» ֆիլմում. Նատալյա Տատիշչևայի դերը կատարելու համար նա սափրել է գլուխը։ Այդ դերի համար Կոժևնիկովան արժանացել է «Ոսկե արծիվ» մրցանակի «Երկրորդ պլանի կնոջ լավագույն դերակատարում» անվանակարգում։


=== Անձնական կյանք ===
2013 թվականի օգոստոսի վերջին Մարիա Կոժևնիկովան ու գործարար Եվգենի Վասիլևը պսակադրվել են Նիցցայի Նիկոլաևյան մայր տաճարում։ 2014 թվականի հունվարի 19-ին նրանք որդի են ունեցել, ում կոչել են Իվան։ 2015 թվականի հունվարի 26-ին ծնվել է նրանց երկրորդ որդին՝ Մաքսիմը, իսկ 2017 թվականի հուլիսի 19-ին երրորդը՝ Վասիլին։


== Հասարակական և քաղաքական գործունեություն ==

Ըստ «Комсомольская правда» թերթի՝ Մարիա Կոժևնիկովան 2011 թվականին ընդունվել է «Միասնական Ռուսաստանի երիտասարդական գվարդիա»։ 2011 թվականին նա Համառուսական ժողովրդական ճակատի (ռուս.՝ Общероссийский народный фронт) անդամ ու վստահված անձ։ «Միասնական Ռուսաստանի երիտասարդական գվարդիայի» հասարակական խորհրդի անդամ է։ 2011 թվականի հուլիսին Համառուսական ժողովրդական ճակատի կողմից առաջադրվել է ՌԴ Պետդումայի պատգամավորի թեկնածու և մասնակցել «Միասնական Ռուսաստանի» ներկուսակցական ընտրություններին Տոմսկում։
2011 թվականի հոկտեմբերի 1-ից Մարիա Կոժևնիկովան Ռուսաստանի Մոսկվայի մարզի Պուշկինի շրջանի Զելենոգրադսկի բնակավայրում տեղակայված № 39 մանկատան հոգաբարձուների խորհրդի անդամ է։
2011 թվականի դեկտեմբերին ընտրվել է ՌԴ Պետդումայի VI գումարման պատգամավոր «Միասնական Ռուսաստան» կուսակցության կողմից։ Պետդումայի մշակույթի հարցերով հանձնաժողովի անդամ է։ Եղել է № 292521-6 «Ռուսաստանի Դաշնության՝ տեղեկատվական-հեռահաղորդակցման ցանցերում մտավոր իրավունքների պաշտպանությունը վերաբերող օրենսդարական ակտերում փոփոխություն կատարելու մասին» օրինագծի նախաձեռնողներից մեկը։
2014 թվականին Մարիա Կոժևնիկովան եղել է 88-րդը «Ռուսաստանի 100 ամենաազդեցիկ կանանց ցանկում», որ կազմել են «Огонёк» ամսագիրը, «Эхо Москвы» ռադիոկայանն ու Ինտերֆաքս գործակալությունը։


== Ֆիլմագրություն ==


== Դերեր ներկայացումներում ==
2010 – «Курсантский блюз» – Ռովենա, «Լեկուր» թատերական գործակալություն
2012 – «Վերոնիկան որոշում է մահանալ» – Վերոնիկա, Յուրի Վասիլևի թատրոն


== Ծանոթագրություններ ==


== Արտաքին հղումներ ==
Կոժևնիկովա Մարիա Ալեքսանդրովնա, ՌԴ Պետդումայի կայք (ռուս.)
На день рождения Мария Кожевникова получила платье богини и семейную реликвию
Мария Кожевникова, биография
Мария Кожевникова: «Меня все хотят выдать замуж!», utro.ru, 22 апреля 2011
Мария Кожевникова: о карьере, венчании и подарках судьбы. Интервью на сайте 7 Дней